**Latvijas Bankas noteikumu projekta "Pārskata par segtajiem noguldījumiem sagatavošanas un maksājumu noguldījumu garantiju fondā aprēķināšanas noteikumi" anotācija**

|  |  |
| --- | --- |
| **Nosaukums** | Pārskata par segtajiem noguldījumiem sagatavošanas un maksājumu noguldījumu garantiju fondā aprēķināšanas noteikumi |
| **Dokumenta veids** | Latvijas Bankas noteikumi |
| **Izdošanas pamatojums** | Noguldījumu garantiju likuma 11. panta 1. un 2. punkts |
| **Mērķis un būtība** | Saskaņā ar Noguldījumu garantiju likuma 11. panta 1. un 2. punktā ietverto deleģējumu 2020. gada 20. oktobrī tika izdoti Finanšu un kapitāla tirgus komisijas normatīvie noteikumi Nr. 195 "Pārskata par segtajiem noguldījumiem sagatavošanas un maksājumiem noguldījumu garantiju fondā piemērojamo korekcijas koeficientu noteikšanas normatīvie noteikumi" (turpmāk – Noteikumi Nr. 195).  Ar 2023. gada 1. janvāri Finanšu un kapitāla tirgus komisija ir pievienota Latvijas Bankai, un minētajā datumā stājās spēkā Latvijas Bankas likums, kura pārejas noteikumu 4. punkts noteic, ka Latvijas Banka ir Finanšu un kapitāla tirgus komisijas mantas, finanšu līdzekļu, tiesību un saistību pārņēmēja saskaņā ar Latvijas Bankas padomes apstiprināto plānu Finanšu un kapitāla tirgus komisijas pievienošanai Latvijas Bankai.  Atbilstoši Noguldījumu garantiju likuma pārejas noteikumu 17. punktam uz šā likuma pamata līdz Latvijas Bankas likuma spēkā stāšanās dienai izdotie Finanšu un kapitāla tirgus komisijas normatīvie noteikumi piemērojami līdz dienai, kad stājas spēkā attiecīgie Latvijas Bankas noteikumi, bet ne ilgāk kā līdz 2024. gada 31. decembrim.  Ņemot vērā minēto, ir sagatavots Latvijas Bankas noteikumu projekts "Pārskata par segtajiem noguldījumiem sagatavošanas un maksājumu noguldījumu garantiju fondā aprēķināšanas noteikumi" (turpmāk – noteikumu projekts), kas aizstās Noteikumus Nr. 195, kuri zaudēs spēku.  Salīdzinot ar Noteikumos Nr. 195 ietverto regulējumu, noteikumu projektā ir paredzēts, ka Latvijas Banka aprēķinās un līdz katra gada 20. martam informēs noguldījumu garantiju fonda dalībniekus par maksājumam noguldījumu garantiju fondā piemērojamo korekcijas koeficientu. Noteikumu projektā ir precizēta maksājumiem noguldījumu garantiju fondā piemērojamo korekcijas koeficientu aprēķināšanas kārtība, mainīta pārskata par segtajiem noguldījumiem iesniegšanas kārtība, kā arī ir iekļauts pārejas regulējums, nosakot, ka pārskatam par segtajiem noguldījumiem par 2023. gada 4. ceturksni, kurš iesniedzams Latvijas Bankai līdz 2024. gada 20. janvārim, piemēro Noteikumos Nr. 195 ietverto regulējumu. |
| **Leģitīmais mērķis** | Noteikumu projekta leģitīmais mērķis ir citu personu tiesību un sabiedrības labklājības aizsardzība. Minētais leģitīmais mērķis tiek sasniegts, nodrošinot, ka noguldījumu garantiju fonda dalībnieki savlaicīgi noteikumu projektā paredzētajā kārtībā un apjomā:   1. 1) sagatavo un iesniedz Latvijas Bankai pārskatu par segtajiem noguldījumiem; 2. 2) aprēķina maksājumus noguldījumu garantiju fondā. 3. Nosakot noguldījumu garantiju fonda dalībniekiem prasības un veicot šo prasību ievērošanas pārbaudes, Latvijas Banka nodrošina tai Latvijas Bankas likumā noteiktā pienākuma – veicināt noguldītāju interešu aizsardzību – izpildi. |
| **Samērīgums** | Lai izvērtētu, vai pieņemtā tiesību norma atbilst samērīguma principam, jānoskaidro: pirmkārt, vai lietotie līdzekļi ir piemēroti leģitīmā mērķa sasniegšanai; otrkārt, vai šāda rīcība ir nepieciešama, t. i., vai mērķi nevar sasniegt ar citiem, indivīda tiesības un likumiskās intereses mazāk ierobežojošiem līdzekļiem; treškārt, vai likumdevēja darbība ir samērīga jeb atbilstoša, t. i., vai labums, ko iegūs sabiedrība, ir lielāks par indivīda tiesībām un likumiskajām interesēm nodarīto zaudējumu.  Atbilstošākais veids, kā noteikt noguldījumu garantiju fonda dalībniekiem vienotas un saistošas prasības, ir izdot tiem saistošus noteikumus. Citas alternatīvas jautājuma noregulēšanai un vienotu prasību noteikšanai nebūtu efektīvas un nesasniegtu izvirzīto mērķi, jo nenodrošinātu minēto prasību vienveidīgu piemērošanu.  Samērojot papildu slogu, kas uzlikts noguldījumu garantiju fonda dalībniekiem, un resursus, kas noguldījumu garantiju fonda dalībniekiem būs jāiegulda Latvijas Bankas noteikto prasību ievērošanā, ar sabiedrības ieguvumu, jāsecina, ka, nosakot pārskata par segtajiem noguldījumiem sagatavošanas un maksājumu noguldījumu garantiju fondā aprēķināšanas kārtību, tiks nodrošināta vienlīdzīga pieeja maksājumu noguldījumu garantiju fondā aprēķināšanai un sabiedrības interesēm piešķirama prioritāte, kā arī tās ieguvums būs lielāks par papildu resursu ieguldījumu, kas konkrētajam noguldījumu garantiju fonda dalībniekam varētu rasties ar uzliktajiem pienākumiem.  Pārskatā pieprasītās informācijas apjoms ir atbilstošs, lai izpildītu Noguldījumu garantiju likuma prasības maksājumu noguldījumu garantiju fondā kontroles procesā. |
| **Spēkā stāšanās** | Noteikumi stāsies spēkā 2024. gada 1. janvārī.  Noteikumu projektā ietvertās izmaiņas skar korekcijas koeficientu, kuri tiks piemēroti maksājumiem noguldījumu garantiju fondā, sākot ar 2024. gada 1. ceturksni, aprēķinu. |
| **Ietekme uz Latvijas Bankas budžetu** | Noteikumu izdošana neietekmēs Latvijas Bankas budžeta ieņēmumus vai izdevumus. |
| **Administratīvā sloga un izmaksu novērtējums (tirgus dalībniekiem)** | Noguldījumu garantiju fonda dalībnieki tiek atbrīvoti no pienākuma aprēķināt un sniegt informāciju par maksājumiem noguldījumu garantiju fondā piemērojamo korekcijas koeficientu, kā arī noguldījumu garantiju fonda dalībniekiem tiek atvieglots pārskatu iesniegšanas veids, pārejot uz vienota datu sniegšanas risinājuma izmantošanu.  Tādējādi noteikumu projekts samazina administratīvo slogu noguldījumu garantiju fonda dalībniekiem.  Noteikumu projektā paredzēts, ka turpmāk Latvijas Banka aprēķinās un līdz katra gada 20. martam informēs noguldījumu garantiju fonda dalībniekus par korekcijas koeficientiem. |
| **Saistītie dokumenti** | Ar noteikumu projektu saistītie dokumenti:  1) Komisijas 2020. gada 17. decembra īstenošanas regula (ES) Nr. 2021/451, ar ko nosaka īstenošanas tehniskos standartus Eiropas Parlamenta un Padomes regulas (ES) Nr. 575/2013 piemērošanai attiecībā uz iestāžu sniegtajiem uzraudzības pārskatiem un atceļ īstenošanas regulu (ES) Nr. 680/0214;  2) Finanšu un kapitāla tirgus komisijas 2020. gada 3. novembra normatīvie noteikumi Nr. 211 "Krājaizdevu sabiedrību darbību raksturojošo rādītāju aprēķināšanas normatīvie noteikumi";  3) Finanšu un kapitāla tirgus komisijas 2020. gada 27. oktobra normatīvie noteikumi Nr. 199 "Krājaizdevu sabiedrību aktīvu un ārpusbilances saistību novērtēšanas normatīvie noteikumi";  4) Latvijas Bankas 2022. gada 12. septembra noteikumi Nr. 218 "Statistisko datu par kredītiestāžu un citu monetāro finanšu iestāžu finansiālo stāvokli (MBP) sagatavošanas un iesniegšanas noteikumi";  5) Latvijas Bankas 2022. gada 24. oktobra noteikumi Nr. 226 "Noteikumi par elektronisko informācijas apmaiņu ar Latvijas Banku";  5) Noteikumi Nr. 195, kuri ar noteikumu projektu tiks atzīti par spēku zaudējušiem. |
| **Saskaņošana ar Eiropas Centrālo banku** | Noteikumu projektu nav nepieciešams saskaņot ar Eiropas Centrālo banku. |
| **Saskaņošana ar citām publiskām un privātām personām** | Noteikumu projekts 2023. gada 14. novembrī tika publicēts Latvijas Bankas tīmekļvietnes www.bank.lv sadaļā "Sabiedrības līdzdalība", un par to bija iespējama sabiedrības līdzdalība līdz 2023. gada 23. novembrim.  Vienlaikus par noteikumu projektu un notiekošo sabiedrības līdzdalību tika informēta Latvijas Finanšu nozares asociācija, akciju sabiedrība "Rietumu Banka", Biedrība "Krājaizdevu Apvienība" un Latvijas Kooperatīvo krājaizdevu sabiedrību savienība. Noteikumu projekts tiks izskatīts Latvijas Bankas konsultatīvās finanšu tirgus padomes sēdē. |
| **Saskaņošanas rezultāti** | Sabiedrības līdzdalības rezultātā par noteikumu projektu netika saņemti iebildumi vai priekšlikumi, līdz ar to noteikumu projekts ir saskaņots bez iebildumiem vai priekšlikumiem. |